นายกรัฐมนตรีเล่าเรื่อง สงกรานต์ปีนี้ เน้นท่องเที่ยวปลอดภัย สืบสานวัฒนธรรมไทย ภายใต้แนวคิด New Normal
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พูดคุยผ่านรายการ PM PODCAST นายกรัฐมนตรีเล่าเรื่อง ถึงเทศกาลสงกรานต์ในปีนี้ว่า สำหรับเทศกาลสงกรานต์ในปีนี้ ยังอยู่ในช่วงการแพร่ระบาดของโรคโควิด-19 การจัดงานสงกรานต์ในปีนี้ จัดขึ้นเพื่อสืบสานวัฒนธรรมและป้องกันควบคุมโรคไปพร้อมๆ กัน ซึ่งในปีนี้มีวันหยุดยาวถึง 6 วัน ตั้งแต่ วันที่ 10-15 เมษายน 2564 ทุกท่านจะได้พักผ่อนและท่องเที่ยว ได้ใช้เวลาอยู่กับครอบครัว อยากให้เป็นสงกรานต์ที่ปลอดภัย ในปีนี้ รัฐบาลกำหนดแนวทางรณรงค์ภายใต้แนวคิด “สงกรานต์วิถีใหม่ สืบสานวัฒนธรรมไทย” เน้นสืบสานวัฒนธรรมประเพณี การท่องเที่ยวและสุขภาพ ตามมาตรการ DMHTT ได้แก่ เว้นระยะห่าง สวมหน้ากาก ล้างมือบ่อยๆ ตรวจวัดอุณหภูมิก่อนเข้างาน และติดตั้งแอปไทยชนะ เพื่อการควบคุมโรคที่มีประสิทธิภาพ ทั้งนี้ การจัดงานสงกรานต์ควรจัดในพื้นที่โล่งแจ้ง อากาศระบายได้ดี จำกัดพื้นที่ 1 คน ต่อ 1 ตร.ม. งดกิจกรรมที่มีการรวมกลุ่มคนจำนวนมาก เช่น การเล่นสาดน้ำปะแป้ง ปาร์ตี้โฟม งดกิจกรรมการจัดเลี้ยงและงดดื่มแอลกอฮอล์ในที่สาธารณะ ในส่วนของการเดินทางท่องเที่ยวในช่วงเทศกาลสงกรานต์นั้น ทุกท่านควรเตรียมตัวเองให้พร้อม ยานพาหนะต้องตรวจเช็คสภาพให้พร้อมใช้งานและเมาไม่ขับ ซึ่งตลอดเส้นทางจะมีจุดให้บริการของหน่วยงานภาครัฐ ทั้งตรวจสภาพรถยนต์และดูแลสุขภาพอนามัยให้กับพี่น้องประชาชนทุกท่านด้วย สำหรับการท่องเที่ยวในช่วงเทศกาลสงกรานต์ปีนี้ จะมีคนไทยเดินทางท่องเที่ยวในประเทศไทย ประมาณ 3.2 ล้านคน สร้างรายได้หมุนเวียนในพื้นที่ 12,000 ล้านบาท  รัฐบาลได้ให้กรมทางหลวงเปิดให้บริการฟรี มอเตอร์เวย์ สาย 6 ปากช่อง-สีคิ้ว / มอเตอร์เวย์ สาย 7 กรุงเทพ – ชลบุรี –พัทยา / มอเตอร์เวย์ สาย 9 บางปะอิน – บางพลี และพระประแดง-ต่างระดับบางขุนเทียน ในวันที่ 9-19 เมษายนนี้